अफसरों ने आश्रमों में संतों को पीले चावल सौंपकर दिया यात्रा का आमंत्रण
कॉलेज मैदान पर उतरेगा सीएम का हेलीकॉप्टर
बड़वाह | नमामि देवी नर्मदा सेवा यात्रा के बड़वाह में प्रवेश पर 7 मार्च को मुख्यमंत्री के आगमन व नावघाटखेड़ी पर होने वाली सभा के लिए शुक्रवार को कलेक्टर अशोक कुमार वर्मा व एसपी डी कल्याण चक्रवती ने मार्ग का दौरा किया। इस दौरान शाम 5 बजे अफसर काॅलेज ग्राउंड पहुंचे।
सबसे पहले हेलीपेड का निरीक्षण किया। उन्होंने पीडब्ल्यूडी के अफसरों को ग्राउंड के आसपास की ऊंची-नीची जमीन को समतल करने के निर्देश दिए। हेलीपेड से काॅलेज गेट तक लाल मुरुम बिछाने का कहा। इसके बाद कलेक्टर काॅलेज पहुंचे। प्रभारी प्राचार्य डॉ. मंगला ठाकुर को काॅलेज की मरम्मत जल्द कराकर रंगाई-पुताई कराने के निर्देश दिए। काॅलेज परिसर में कचरा देख नाराजगी जताई। प्राचार्य से कहा पढ़ाने के साथ अन्य व्यवस्थाओं पर भी नजर रखें। इसके बाद कलेक्टर नावघाटखेड़ी स्थित नर्मदा तट पहुंचे। जहां अफसरों से सभा स्थल पर की जाने वाली व्यवस्थाओं के बारे में चर्चा की। कलेक्टर ने सरपंच अर्जुन केवट को नर्मदा नदी के किनारे साफ-सफाई व सुविधा घर बनाने की बात कही। 7 मार्च को श्रद्धालुओं के विश्राम की व्यवस्था दादा दरबार, विरक्त कुटी, समर्थ कुटी व अन्य आश्रमों में रहेगी। कलेक्टर ने दादा दरबार में भी व्यवस्था देखी। इसे लेकर रात 8 बजे स्थानीय जनप्रतिनिधियों, स्वयंसेवी संस्थाओं, समाज प्रमुखों आदि से चर्चा की। एएसपी अंतरसिंह कनेस, एसडीएम मधुवंतराव धुर्वे, तहसीलदार अवधेश कुमार चतुर्वेदी, सत्येंद्र बैरवा, एसडीओपी मानसिंग ठाकुर, थाना प्रभारी ब्रजेश मालवीय, यात्रा प्रभारी विजय व्यास सहित अन्य विभागों के अफसर मौजूद थे।
नावघाटखेड़ी स्थित कल्याणीमाई आश्रम में कल्याणीमाई को पीले चावल देकर नमामि देवी नर्मदे यात्रा में आने का निमंत्रण देते एसडीएम मधुवंतराव धुर्वे।
पीले चावल रख एसडीएम ने यात्रा में आने का किया निवेदन
एसडीएम मधुवंतराव धुर्वे, तहसीलदार अवधेश कुमार, यात्रा प्रभारी विजय व्यास व अन्य प्रशासनिक अफसरों ने नर्मदा के उत्तरी तट स्थित आश्रमों में पीले चावल रखकर संत महात्माओं से यात्रा में आने के लिए निवेदन कर रहे हैं। भाजपा के कार्यकर्ता वार्डों में पीले चावल रखकर लोगों को यात्रा में आने का आग्रह कर रहे हैं।
रामगढ़ में सभा के बाद होगा भंडारा
यात्रा करीब 5 बजे ग्राम रामगढ़ स्थित रेवा भागीरथी देशी गोशाला आश्रम में पहुंचेगी। नर्मदाजी का पूजन अर्चना होगी। इसके बाद संत महात्मा सभा को संबोधित करेंगे। इसमें अखिल भारतीय संत समिति अध्यक्ष महामंडलेश्वर ईश्वरदासजी महाराज उत्तराखंड संरक्षक कृष्णायन गोशाला हरिद्वार व रेवा भागीरथी गोशाला बड़वाह के स्वामी ज्ञानानंदजी महाराज भी आएंगे। इस दौरान सभा के बाद नर्मदाजी की महाआरती होगी। भोजन प्रसादी का वितरण किया जाएगा। रात में मंडलियों द्वारा भजन एवं सांस्कृतिक कार्यक्रमों की प्रस्तुति दी जाएगी।
निरीक्षण के दौरान अफसरों को निर्देश देते कलेक्टर अशोक वर्मा व अन्य।
hin_Deva hne_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva